Štefunko, Ivan, poslanec NR SR (2024-09-26):
Takže v skutočnosti tie rodiny napríklad si potrebujú kúpiť chladničku, veď to nie je luxusný tovar, chladnička. Chladnička napríklad keď im, keď im zvýšite ceny energií, napríklad bude sa zvyšovať elektrická energia, lebo brzdíte samostatnosť vo vyrábaní elektriky na domoch, tak tá rodina si bude chcieť kúpiť chladničku v lepšej energetickej triede, aby mali nižšiu energetickú spotrebu, ale tá chladnička bude hneď o 3 % drahšia. Čo urobia? Buď si nekúpia chladničku, alebo budú potrebovať viacej peňazí na elektrickú energiu, alebo si pôjdu kúpiť proste tú chladničku do Poľska, do Maďarska, do Rakúska alebo do Čiech, alebo si to kúpia v nejakom internetovom obchode. Však my sme malá krajina, 49-tisíc kilometrov štvorcových, však každý si na jeden deň urobí nejaký nákupný výlet a pôjde tam. Mne sa proste nechce veriť, že, po prvé, že to bude fungovať, po druhé, že vám to zožerú a po tretie, že ste nad tým naozaj rozmýšľali, lebo, lebo keby ste nad tým rozmýšľali a keby ste tu chceli ako keby sa za to zodpovedať, čo tu idete spraviť, tak podľa mňa to robíte zodpovednejšie, menej to odfláknete a v skutočnosti možno, možno by tá kritika z našej strany bola oveľa jemnejšia, lebo my nekritizujeme, že konsolidujete, hovorím ešte raz, sme to hovorili pred dvanástimi mesiacmi, jedenástimi, ôsmimi a tak ďalej. Ale vy ste čo robili? Rozdávali 800 mil. na to, rozdávali ste na dôchodky, kupovali ste si kampane a zrazu vás napadne, okej, musíme šetriť a ani to vás až tak nenapadlo, keby sme neboli členmi Európskej únie. Trošku mi to tak pripadá, teraz je taká veľká téma zatepľovanie domov. Máte panelák a každý si povie, že zatepľuje, len jediní si povedia, že nezatepľujú, lebo nevieš to odo mňa vymôcť. No a my vlastne sme nezateplili byt v jednom paneláku, lebo vlastne v skutočnosti, keby sme neboli v Európskej únii, neboli by sme v eure, tak by sme dávno ako krajina skrachovali. A vy si to uvedomujete a uvedomujete si to aj vtedy, kedy dostávate rôzne informácie z Európskej únie, že to, čo robíte s právnym štátom, a to, akým spôsobom hospodárite, môže mať problém, alebo problematický dopad na štátny rozpočet, lebo vy viete, že jediné príjmy, o ktoré teraz bojujete, v skutočnosti nie sú tie, čo idete urobiť s konsolidáciou, ale tie, ktoré očakávate, že prídu z Európskej únie, a to je ešte tá, ešte tá väčšia tragédia. Zároveň vy hovoríte, že potrebujete ušetriť 2,7 mld. eur, ale vo vašich dokumentoch píšete, že v skutočnosti ide o 1,7 mld. eur, to znamená, že čo vy robíte? Vy idete ľuďom zobrať cez zvýšenú DPH peniaze, aby ste mohli potom, Fico, Kamenický, Gašpar, Danko aj HLAS, ak tu je, rozdávať a uplácať tie skupiny obyvateľstva, na ktorých budete vedieť sa spoľahnúť v ďalších voľbách. A to je ďalšia proste neférovosť, nekoncepčnosť. A myslím si, že, ja neviem, ja sa niekedy s vami aj rozprávam, OĽANO nám to vyčíta, že sem-tam sa s vami bavíme, no lebo, lebo som presvedčený, že nie každý z vás je nejaký proste človek, ktorý proste tu prišiel, ako to oni hovoria, že kradnúť alebo že to nemyslíte vážne, my sa vás snažíme presviedčať a niekto aj prizná, že je to nejaká blbosť a tak ďalej, ale máte tam naozaj, vidno to pri tých hlasovaniach, takú disciplínu, že asi vnútorná opozícia v rámci, v rámci strán je neefektívna. Vrátim sa ešte k tým krokom, čo ste spravili. Napríklad ako ľavičiari, prorodinní ľavičiari, akože ľavičiari hovoríte, že ste za to, aby proste slovenské rodiny rástli. A aby ľudia mali dosť peňazí a rušíte daňový bonus nad 18 rokov. To znamená, že tá slobodná mamička, ktorá má dve deti, jedno má 14 a jedno má 18 a už je na vysokej škole, alebo 19 a už je na vysokej škole, aj tých 60 euro jej pomôže, aby si zaplatil internát ten syn alebo tá dcéra a tých 60 euro jej zoberiete, lebo poviete, že to už je nejaký dospelý. Lebo vy viete, vy ste si to proste vyrátali, že pravdepodobne mladí ľudia sú voliči PS-ka, tak jemu nedáte, lebo vy máte pocit, že ten človek si to nezaslúži. Ale v skutočnosti čo robíte, že vyháňate mladých ľudí z tejto krajiny, dôchodcovia zostávajú opustení, východ, juh Slovenska a okresné mestá sa zmenšujú a v zásade v skutočnosti, tak ako boli Husákove deti, a ešte vám znova to poviem, budú Ficovi exilanti. A o sto rokov, keď bude kniha o Slovensku, tak každý zabudne na všetky Ficove a neviem aké, Matoviče vlády, ale sa bude rozprávať o 30 rokov exilu. A to ma strašne trápi. A v tejto krajne, myslím si, že možno si to nezliznete nejak, ako by som povedal, fyzicky alebo neviem ako, ale história si to zapamätá. Priznám sa, že od sociálnych demokratov, ktorí tu vládli za posledných 18 rokov 4 700 dní, viac ako 70 %, by som čakal viac a nie vyhováranie sa na Ódorovu vládu, ktorá tu bola päť mesiacov bez kompetencií, alebo nejaké chyby v systéme, ktoré tu boli posledné tri roky v podobe Matovičovej alebo Hegerovej vlády. Je to naozaj veľmi smutná diagnostika a priznám sa, že ja ako človek som bol vždy optimista, vždy, proste aj keď bolo zle, aj keď sa mi nedarilo, aj keď som bol na tom zdravotne zle, alebo keď sa mi niečo stalo, vždycky som našiel niečo optimistické. Ale ja mám pocit, či je to touto ako keby, týmto plénom, alebo je to možno tým, aká je tu atmosféra, ale nie som veľký optimista. A neodchádzam, som tu, snažím sa bojovať, snažím sa vám dohovárať, snažíme sa navrhovať, chodíme na stretnutia s vami, nebojkotujeme vás, snažíme sa fakt že robiť slušnú opozičnú a konštruktívnu opozíciu. A čo sa nám dostáva, je to, že skracujete debaty, vykrikujú niektoré vaše poslankyne na nás, z PS-ka to nepočujete. Naopak (reakcie z pléna), tak ak áno, sa za nich ospravedlňujem a dohovorím im. Myslím si, že by to nemalo tak byť. Myslím, že by to tak nemalo byť a ospravedlňujem sa a dohovorím. No a na záver. Stále sa nás pýtate, čo by sme robili. Tak ja vám poviem, čo budeme robiť. Ak túto katastrofu posuniete do druhého čítania, čo asi posuniete, keď vidím túto disciplínu, tak vo všetkých výboroch, myslím, že som ich narátal päť, sa naši poslanci a poslankyne zúčastnia. Budeme navrhovať zmeny, budeme ich buď kritizovať, alebo konštruktívne opravovať, budeme sa snažiť vám dohovárať medzi štyrmi očami, verejne článkami aj v tomto pléne. A verím, že nespravíte takú chybu, aby ste presadili takúto sociálne nespravodlivú konsolidáciu. Lebo v skutočnosti ak toto spravíte, tak osobne budem investovať strašne veľa energie, aby som ľuďom po celom Slovensku vysvetľoval, ako ste ich v skutočnosti obrali o peniaze. Ešte raz vám pripomínam, pán Bartek, strašne máte tak ako kebyže nešťastie, že vždycky vás vidím, tak sa vám prihováram a ja som zvedavý, ako budete vysvetľovať babičke, že síce ste jej dali 13. dôchodok, ale ten dôchodok ona minie na zvýšenej dépeháčke, minie na zvýšenom plyne a minie na zvýšených nákladoch v zdravotníctve, keďže som čítal plány pani Dolinkovej. Fakt som zvedavý, ako toto budete vysvetľovať. Takže nechám priestor mojim kolegom, keďže ste obmedzili čas na diskusiu, a teším sa na interakciu či už s pánom ministrom, alebo na výboroch. Ďakujem. (Potlesk.)